CELEX: 32019R0681
Language: et
Date: 2019-04-30 00:00:00
Title: Komisjoni määrus (EL) 2019/681, 30. aprill 2019, millega muudetakse Euroopa Parlamendi ja nõukogu määruse (EÜ) nr 1223/2009 (kosmeetikatoodete kohta) II lisa (EMPs kohaldatav tekst)

2.5.2019   
               
               
                  ET
               
               
                  Euroopa Liidu Teataja
               
               
                  L 115/5
               
            
         KOMISJONI MÄÄRUS (EL) 2019/681,
         30. aprill 2019,
         millega muudetakse Euroopa Parlamendi ja nõukogu määruse (EÜ) nr 1223/2009 (kosmeetikatoodete kohta) II lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 30. novembri 2009. aasta määrust (EÜ) nr 1223/2009 kosmeetikatoodete kohta, (1) eelkõige selle artikli 31 lõiget 1,
         ning arvestades järgmist:
         
                     (1)
                  
                  
                     Ainet 2-Chloro-p-Phenylenediamine, sh selle sulfaat- ja divesinikkloriidsoolasid, kasutatakse kulmu- ja ripsmevärvide koostises maksimaalses kontsentratsioonis 4,6 %. Tarbijaohutuse komitee märkis oma 19. septembri 2013. aasta arvamuses (2) („tarbijaohutuse komitee arvamus“), et seda, kas aine 2-Chloro-p-Phenylenediamine on oksüdeerivate kulmu- ja ripsmevärvide koostises maksimaalses kontsentratsioonis 4,6 % kasutamiseks ohutu, ei ole võimalik piisava varuga kindlaks määrata. Lisaks märkis tarbijaohutuse komitee, et aine 2-Chloro-p-Phenylenediamine genotoksilist potentsiaali ei ole võimalik olemasolevate andmete põhjal ja ilma in vivo geenimutatsiooni katseid tegemata üheselt järeldada. Seega ei pidanud tarbijaohutuse komitee aine 2-Chloro-p-Phenylenediamine kasutamist tarbijale ohutuks. Tarbijaohutuse komitee on hiljem täpsustanud, et aine 2-Chloro-p-Phenylenediamine sulfaat- ja divesinikkloriidsoolade käsitlemisel tuleks olla sama ettevaatlik nagu ainega 2-Chloro-p-Phenylenediamine, sest nendel sooladel on samasugune põhistruktuur, sh genotoksiline potentsiaal. Lisaks on tarbijaohutuse komitee täpsustanud, et tarbijaohutuse komitee arvamust ja järeldusi võib laiendada ka juustele (3).
                  
               
                     (2)
                  
                  
                     Aine 2-Chloro-p-Phenylenediamine kohta tarbijaohutuse komitee esitatud arvamust ja hilisemaid täpsustusi arvestades esineb nii aine enda kui ka selle sulfaat- ja divesinikkloriidsoolade kasutamisel kulmu- ja ripsmevärvide koostises potentsiaalne risk inimeste tervisele. Peanahal on juuksevärvide puhul ainega kokkupuude veelgi intensiivsem, sest neid tooteid kasutatakse suuremal kehapinnal. Seda silmas pidades ja tarbijaohutuse komitee hilisemaid täpsustusi arvestades esineb nii aine 2-Chloro-p-Phenylenediamine enda kui ka selle sulfaat- ja divesinikkloriidsoolade kasutamisel juuksevärvide koostises samuti potentsiaalne risk inimeste tervisele. Seega tuleks keelata aine 2-Chloro-p-Phenylenediamine ning selle sulfaat- ja divesinikkloriidsoolade kasutamine juuksevärvides, sh kulmu- ja ripsmevärvides, ning lisada need määruse (EÜ) nr 1223/2009 II lisas olevasse keelatud ainete loetellu.
                  
               
                     (3)
                  
                  
                     Selleks et tööstusharu jõuaks uue keeluga kohaneda, on asjakohane näha ette seda võimaldav mõistlik ajavahemik. Sellise ajavahemiku kestuse kindlaksmääramisel tuleks leida tasakaal ettevõtjate huvide ja tuvastatud konkreetsete terviseriskide vahel.
                  
               
                     (4)
                  
                  
                     Määrust (EÜ) nr 1223/2009 tuleks seepärast vastavalt muuta.
                  
               
                     (5)
                  
                  
                     Käesoleva määrusega ette nähtud meetmed on kooskõlas alalise kosmeetikatoodete komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Määruse (EÜ) nr 1223/2009 II lisa muudetakse käesoleva määruse lisa kohaselt.
         
         
            Artikkel 2
            Alates 22. novembrist 2019 ei lasta Euroopa Liidu turule käesoleva määrusega keelatud aineid sisaldavaid juuksevärve, sh kulmu- ja ripsmevärve.
            Alates 22. veebruarist 2020 ei tehta Euroopa Liidu turul kättesaadavaks käesoleva määrusega keelatud aineid sisaldavaid juuksevärve, sh kulmu- ja ripsmevärve.
         
         
            Artikkel 3
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. aprill 2019
            
               
                  Komisjoni nimel
               
               
                  president
               
               Jean-Claude JUNCKER
            
         
         
            (1)  ELT L 342, 22.12.2009, lk 59.
         
            (2)  SCCS/1510/13.
         
            (3)  Tarbijaohutuse komitee täiskogu 21.–22. juuni 2018. aasta koosoleku protokoll.
      
      
         
            LISA
            Määruse (EÜ) nr 1223/2009 II lisasse lisatakse järgmine kirje:
            
               
                           Viitenumber
                        
                        
                           Keemiline nimetus/INN
                        
                        
                           CASi number
                        
                        
                           EÜ number
                        
                     
                           „1384
                        
                        
                           2-klorobenseen-1,4-diamiin (2-Chloro-p-Phenylenediamine) ning selle sulfaat- ja divesinikkloriidsoolad, (*1) kasutamiseks juuksevärvides, sh kulmu- ja ripsmevärvides
                        
                        
                           615–66-7
                           61702-44–1 (sulfaat)
                           615–46-3 (divesinikkloriid)
                        
                        
                           210–441-2
                           262–915-3
                           210–427-6
                        
                     
            
               (*1)  Alates 22. novembrist 2019 ei lasta Euroopa Liidu turule neid aineid sisaldavaid juuksevärve, sh kulmu- ja ripsmevärve. Alates 22. veebruarist 2020 ei tehta Euroopa Liidu turul kättesaadavaks neid aineid sisaldavaid juuksevärve, sh kulmu- ja ripsmevärve.“